### Beslutning

Godkendt.

### Sagsfremstilling

## Resume og sagens baggrund

Forslag til lokalplan nr. 588 for boligområde ved [adresse], Gørlev, har været fremlagt i fire ugers offentlig høring. Der er modtaget fem høringssvar, hvor ét høringssvar giver anledning til en mindre justering i lokalplanens redegørelse. Sagen lægger op til Teknik- og Miljøudvalgets endelige vedtagelse af lokalplanen.

Kommunalbestyrelsen godkendte lokalplanforslaget den 26. april 2023.

## Indstillinger

Chefen for Plan, Byg og Miljø indstiller, at

1. Forslag til Lokalplan nr. 588 for boligområde ved [adresse], Gørlev, vedtages endeligt til offentlig bekendtgørelse, med den mindre justering til redegørelsen, der fremgår nedenfor.
2. Administrationen bemyndiges til at foretage evt. redaktionelle rettelser til planen inden
   offentlig bekendtgørelse.

## Behandling

Teknik- og Miljøudvalget.

## Sagsfremstilling

Forslag til Lokalplan nr. 588 for boligområde ved [adresse], Gørlev, er vedlagt som bilag 1. Lokalplanforslaget kan ses som digital version ved at følge linket, som fremgår af Bilag 2

Lokalplanens formål er at skabe grundlag for, at der kan opføres en tæt-lav boligbebyggelse (rækkehuse) med ca. 27 boliger, som vil bidrage til en fortætning og en mere sammenhængende bebyggelse i [adresse]. Det nye boligområde vil binde boligbebyggelserne på [adresse] og Æblehaven sammen og optage dele af det tomme område, som sukkerfabrikkens nedlagte aktiviteter har efterladt.

Et andet væsentligt formål med lokalplanen er at skabe gode forbindelser: Lokalplanen fastlægger et sammenhængende, offentligt tilgængeligt stisystem med gode forbindelser til omgivelserne og til områdets fælles friarealer, som er fordelt på mindre, intime rum. Derudover skabes der visuel forbindelse til [adresse] vartegn, de hvide siloer, ved at der fra stamvejen og den ene sti er interessante kig dertil. [adresse] er desuden udlagt, så den kan fortsættes ind på [adresse] tidligere arealer, som iht. til [adresse] kan omdannes til blandet bolig og erhverv.

Lokalplanen erstatter gældende Lokalplan nr. 503 for et boligområde ved [adresse] i Gørlev, som er vedtaget i 2008, men som aldrig er blevet realiseret. Lokalplanen inddrager desuden den resterende del af matriklen (matr. nr. 5dd), der ikke er lokalplanlagt, samt en mindre del af matr. nr. 5dh.

*Offentlig høring og behandling af høringssvar*Lokalplanforslaget har været i offentlig høring i perioden den 17. maj til 14. juni 2023. Der er indkommet fem høringssvar (bilag 3) fra hhv. Midt- og Vestsjællands Politi, ejerne af [adresse] Alle 2A og 2B (naboer til lokalplanområdet), Forsvarsministeriets Ejendomsstyrelse, Gørlev og Omegns Lokalråd samt [adresse]. Høringssvarene vil blive gennemgået i det følgende.

Midt- og Vestsjællands Politi anfører, at man ikke har nogle bemærkninger til lokalplanforslaget  og oplyser samtidig, at skilte- og afmærkningsplan skal sendes til samtykke hos politiet inden endelig udførsel.

Ejerne af [adresse] 2A og 2B anfægter placeringen, og er bekymrede for mulige støjgener. De ser derfor gerne, at der skabes mulighed for en vej imellem bebyggelsen på [adresse] og den nye bebyggelse, som samtidig kan benyttes til gåture.

Administrationen anbefaler, at høringssvaret ikke medfører ændringer til lokalplanen. Lokalplanen udlægger to centrale stier, som kobler til omgivelserne, samt flere mindre, stier. Lokalplanen udlægger en boligbebyggelse, der skal respektere gældende afstande til skel, hvorfor der ikke bør opleves særlige støjgener.

Forsvarsministeriets Ejendomsstyrelse oplyser, at Beredskabsstyrelsens sirenemast med tilhørende elkabel ligger inden for lokalplanområdet og er tinglyst ved en deklaration. Forsvarsministeriets Ejendomsstyrelsen finder ikke, at hensynet til sirenepositionen er varetaget i lokalplanen.

Administrationen har i dialog med Styrelsen på denne baggrund udarbejdet en supplerende redegørelse for, hvordan hensynet til sirenemasten bliver tilgodeset. Følgende tekst indsættes i afsnit om "Lokalplanens sammenhæng til anden planlægning":

*"I lokalplanområdets vestlige del står en sirene, som ejes af Beredskabsstyrelsen/ Forsvarsministeriets Ejendomsstyrelse. Oplysninger om sirenen er tinglyst på mat.nr. 5a, [adresse], Gørlev, gennem Deklaration nr. 19936 af den 25. juni 1996. Deklarationen synes ved en fejl ikke at være overført og tinglyst korrekt på ejendom matr. nr. 5dd, hvor sirenen faktisk står. Deklarationen beskriver, at Danisco A/S og efterfølgende ejere giver Beredskabsstyrelsen tilladelse til, at der på ejendommen matr.nr. 5a kan anbringes en stålgittermast med sireneinstallation og underjordiske kabler, samt til enhver tid at have uhindret adgang til vedligeholdelse og eftersyn af sireneanlægget. For tilladelsen gælder blandt andet, at såfremt arealet senere skal bebygges eller eksisterende bygninger på matriklen skal udvides eller ombygges, og sireneinstallationen er til hinder herfor, vil installationen blive nedtaget og eventuelt genetableret for Beredskabsstyrelsens regning.*

*Lokalplanen udlægger området, hvor sirenen står, til fælles friareal. Der skal være uhindret adgang for en personbil med lift til sirenen. Lokalplanens bebyggelsesplan er udformet, så der er plads til at komme til sirenen fra områdets sydvestlige hjørne eller fra stien via [adresse]. Det er op til parterne imellem at beslutte, hvordan adgangen til sirenen skal udformes, eller om det er mere hensigtsmæssigt at flytte sirenen.*

I forlængelse af ovenstående er bebyggelsesplanen justeret i mindre grad for at skabe den nødvendige adgang til sirenen. Det er gjort ved at bytte to større byggefelter om med ét mindre, som opdeles i to, og dermed kan den nødvendige passage mellem bebyggelsen sikres, jf. Bilag 4. Lokalplanens kortbilag vil blive justeret iht. den opdaterede bebyggelsesplan.

Det anbefales, at såfremt parterne bliver enige om at flytte sirenen, at Kalundborg Kommune indgår i dialog om at finde en hensigtsmæssig placering.

Gørlev og Omegns Lokalråd anfører en bekymring vedr. bebyggelsens ydre fremtræden og dens samspil med omgivelserne. Lokalrådet ser gerne, som beskrevet i den gældende Lokalplan nr. 503, at tage og facader udføres i røde nuancer for at opnå en harmonisk sammenhæng med den omkringliggende bebyggelse: Æblehaven, Netto, Socialpsykiatrisk Værested Syd, [adresse] (Basen) og Den gamle Sukkerfabrik (nuværende kontorfællesskab), som alle er opført i røde teglsten. Lokalrådet anbefaler, at lokalplanens bestemmelse, som tillader hvidpudsede facader, fjernes og erstattes af teksten fra Lokalplan nr. 503.

Administrationen bemærker: Lokalplanområdet ligger på et areal, som i [adresse] tid har været anvendt til bl.a. roedepot, lager og vejanlæg, men som i dag fremstår som et tomrum. Området ligger dog meget centralt og midt imellem byens to værdifulde kulturmiljøer: "Gørlev Stationsby" og "Sukkerfabrikken". Opføres bebyggelsen med hvidpudsede facader, som lokalplanen giver mulighed for, vil dette være med til at understrege overgangen mellem de to kulturmiljøer: Der skabes en klar afgræsning af den oprindelige stationsbys struktur/gadenet, som er et af de bærende elementer ved kulturmiljøet, samtidig med at området får sin egen karakter med referencer til den tidligere Thea Rasmussen hvide siloer.

Administrationen vurderer, at bebyggelsen ikke slører den oprindelige bystruktur, men derimod iscenesætter den. Og for samtidig at sikre en vis genkendelighed og samspil med omgivelserne skal bebyggelsen opføres med røde tage, som ses at gå igen i næromgivelserne. Derudover skal tage udføres med en taghældning på mellem 40-45 grader, som ofte ses ved de mere traditionelle huse på [adresse] og [adresse], og som giver mere karakter overfor Karin Lassen store bygninger og anlæg. Det skal i øvrigt nævnes, at bebyggelsen ligger bag byens hovedgader og ikke ses i direkte visuel forbindelse med kulturmiljøet "Gørlev Stationsby". Administrationen anbefaler således, at bestemmelserne vedr. bebyggelsens ydre fremtræden fastholdes.

[adresse] skriver om nyere tids interesser, at lokalplansforslaget tager behørigt hensyn til de i kommuneplanen udpegede kulturmiljøer i Gørlev. Vedr. arkæologi/jordfund oplyser museet, at arealet i dag fremstår hovedsageligt terrænreguleret og asfalteret, hvorved alle arkæologiske interesser formodes ødelagt.

*Administrationen anbefaler*Administrationen anbefaler samlet en mindre justering af lokalplanen på baggrund af høringssvaret fra Forsvarsministeriets Ejendomsstyrelse, jf. behandlingen af høringsvaret ovenfor. Administrationen vurderer, at justeringerne er af mindre karakter.

Administrationen anbefaler, at lokalplanen på denne baggrund vedtages endeligt til offentlig bekendtgørelse.

## Økonomiske konsekvenser

Ingen.